ગીરગઢડા તાલુકાના ખિલાવડ ગામે રહેતા રમણીક શાંતિભાઈ સરવૈયા અને મનિષા ઘેલાભાઈ નામના દલિત યુવક અને યુવતીની આંખ મળી ગઈ હતી. જેના પગલે બન્ને એકબીજાના પ્રેમમાં ગળાડૂબ બની ગયા હતા. પરંતું એક સમાજના હોવા છતાં પરિવારજનો સ્વીકારશે નહીં તેવી દહેશત આ પ્રેમી યુગલ અનુભવતું હતું. દરમિયાન સાથે જીવન-મરણના કોલ આપનારા આ યુગલે સોમવારે ખિલાવડ ગામની સીમમાં આવેલી કપાસની વાડીમાં સજોડે ઝેર ગટગટાવી લીધું હતું. આ બનાવની વાડી માલિકને જાણ થતાં તેને બન્નેને ગંભીર હાલતમાં સારવારમાં ખસેડ્યા હતા. જ્યાં ટૂંકી સારવાર બાદ રમણીકે દમ તોડી દીધો હતો. જ્યારે મનિષા પણ જીવન-મરણ વચ્ચે જોલા ખાતી હોવાનું તબીબોએ જણાવ્યૂં છે. આ બનાવની જાણ થતાં જ દલીત સમાજના આગેવાનો અને પ્રેમી યુગલના પરિવારજનો હોસ્પિટલે દોડી ગયા હતા.